Елисавета Багряна
Химн

chitanka.info

Като малка черупка, която не знае де ще я изхвърли вълната разярена,

аз се събудих една сутрина в тази непозната страна —

с носии странни, непонятен език и цветя, които у нас нямат даже имена.

Но — бурята, която ме изхвърли тука — да бъде благословена!

Първи ден край океана, когато задъхани от пръските на пяната солена,

онемяхме от възторг, а фарът от вълноломната стена

освети с първия си лъч нашите омагьосано притиснати лица и рамена,

и като звезда за моряците, засвятка в далечината стъмена —

бъди благословены Бъди всякога благословен и ти, живот, непостижимо велик,

и ти, моя съдба мъдроока, която ме кали с изпитания дългогодишни,

за да ме подготвиш и причестиш с този върховен миг!

Да бъдат проклети устните ми и моя вцепеняващ се от агонията език,

ако в смъртния ми час, сред риданията на близки, сподавени от и лишни,

не благодарят и благословят тези дни всевишни!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.